Document ID: 32000R1557

Komisijas Regula (EK) Nr. 1557/2000
(2000. gada 17. jūlijs),
ar kuru groza Regulu (EK) Nr. 800/1999, ar ko nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 30. jūnija Regulu (EEK) Nr. 1766/92 par labības tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1253/1999 [2], un jo īpaši tās 13. un 21. pantu, kā arī attiecīgos noteikumus citās regulās par lauksaimniecības produktu tirgus kopīgo organizāciju,
tā kā:
(1) Komisijas 2000. gada 9. jūnija Regula (EK) Nr. 1291/2000, ar ko nosaka kopīgus sīki izstrādātus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu attiecībā uz lauksaimniecības produktiem [3], neparedz licenci produktiem, kuru daudzums nepārsniedz tās III pielikumā noteiktās robežas. Saskaņā ar minēto pieeju konsekvences labad ir jāprecizē īpašo noteikumu izmantošana, kas paredz atteikšanos no eksporta licencēm, kā tas norādīts 4. panta 1. punkta otrās daļas pirmajā ievilkumā Komisijas 1999. gada 15. aprīļa Regulā (EK) Nr. 800/1999, ar ko nosaka kopīgus sīki izstrādātus noteikumus, kas jāievēro, piemērojot eksporta kompensāciju sistēmu attiecībā uz lauksaimniecības produktiem [4].
(2) 2) Lai tiktu izmaksāta kompensācija, ir jāuzrāda eksporta licence ar iepriekš noteiktu kompensāciju licences pieteikšanas dienā. Tas nozīmē, ka turpmāk neradīsies Regulas (EK) Nr. 800/1999 14. panta 2. punktā minētā situācija, kad, nosakot kompensācijas likmi, ir jāņem vērā divi datumi. Minētie noteikumi būtu attiecīgi jāsvītro.
(3) Būtu skaidri jānorāda, ka Regulas (EK) Nr. 800/1999 5. panta 7. punktā minētās pārbaudes neattiecas uz apgādi un citām piegādēm, kas pielīdzināmas darbībām Kopienas eksporta jomā.
(4) Regula (EK) Nr. 1291/2000 paredz, ka licence nav nepieciešama un tā nav jāuzrāda, veicot apgādi un citas piegādes, kas pielīdzināmas darbībām eksporta jomā. Ņemot vērā to, ka Regulas (EK) Nr. 1291/2000 noteikumi vairs neparedz iepriekšēju kompensācijas noteikšanu šādām darbībām, būtu attiecīgi jālabo Regulas (EK) Nr. 800/1999 37. panta 2. un 3. punkts.
(5) Šajā regulā paredzētie pasākumi ir saskaņā ar visu attiecīgo pārvaldības komiteju atzinumiem,
IR PIEŅĒMUSI ŠO REGULU.
1. pants
Regulu (EK) Nr. 800/1999 groza šādi.
1. Regulas 4. panta 1. punkta otrās daļas pirmo ievilkumu aizstāj ar šādu tekstu:
"- ja vienā eksporta deklarācijā iekļautie izvedamie daudzumi nepārsniedz daudzumus, kas norādīti Regulas (EK) Nr. 1291/2000 III pielikumā".
2. Svītro 14. panta 2. punktu.
3. Regulas 36. panta 4. punktu aizstāj ar šādu tekstu:
"4. Piegādēm, uz kurām attiecas šis pants, nepiemēro 5. panta noteikumus. Tomēr dalībvalstis var veikt attiecīgus pasākumus, lai atļautu šo produktu pārbaudi."
4. Regulas 37. pantu groza šādi:
a) tā 2. punkta pirmo daļu aizstāj ar šādu tekstu:
"Attiecībā uz produktiem, ko iekrauj ik mēnesi, kā tas paredzēts šajā pantā, piemērojamo kompensācijas likmi nosaka, ņemot vērā mēneša pēdējo dienu."
b) tā 3. punktu aizstāj ar šādu tekstu:
"3. Ja kompensāciju nosaka konkursa kārtībā, licencei ir jābūt derīgai mēneša pēdējā dienā."
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Tās 1. panta 1. punktu tomēr piemēro no 2000. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 17. jūlijā

Labels: 3
6